Höfundur : Eygló Eiðsdóttir • Skrifað : 26. nóvember 2019 . Á fögrum haustdögum , 18. - 20. október síðastliðinn , var hátíð á Eiðum í tilefni þess að nákvæmlega ein öld var liðin síðan Alþýðuskólinn á Eiðum var settur í fyrsta sinn . Hápunktur hátíðarinnar var frumsýning nýrrar heimildarmyndar um Eiðaskóla og lífið á Eiðum sem að mestu snérist um skólann og þjónustu við hann . Austfirðingar nær og fjær sóttu skólann þá öld sem hann starfaði enda var hann héraðsskóli í þess orðs fyllstu merkingu . Góðar minningar og gleði er það sem einkennir frásögn þeirra fjölmörgu sem talað var við í myndinni . Myndina gerði Guðmundur Bergkvist , Ásgrímur Ingi Arngrímsson skrifaði handrit , Jónas Sigurðsson sá um tónlistina og þulur er Ragnhildur Aðalsteinsdóttir . Aðalframleiðandi myndarinnar er Björn Jóhannsson . Allt fyrrverandi Eiðanemar . Rakin er saga skólans í tímaröð frá upphafi , árið 1919 og til lokaársins 1998 . Gamlar ljósmyndir eru notaðar til að sýna eldri tímann , jafnframt því að sagan er sögð , en margir heimildarmenn koma fram í myndinni . Með nýrri tækni á síðari árum skólans hafa varðveist myndbönd sem sýnd eru í myndinni . Á þetta sérstaklega við um tónlistarþátt myndarinnar og síðustu árin í starfsemi skólans . Í tíð fyrstu skólastjóranna , Ásmundar Guðmundssonar og Jakobs Kristinssonar , er minna um ljósmyndir og þar er farið fljótar yfir sögu . Í skólastjóratíð Þórarins Þórarinssonar , árin 1938 – 1963 , er meira um ljósmyndir og fleiri heimildamenn sem segja frá skólavist sinni . Sagðar eru skemmtilegar sögur úr skólalífinu og af öflugu félagslífi , söng , dansi og leiklist nemenda auk íþróttaiðkunar ýmiss konar . Merkir atburðir eins og tilkoma rafstöðvar , árið 1935 , og bygging sundlaugar og íþróttahúss árið 1932 . Þar lærðu margir Austfirðingar að synda og lagður var grunnur að stofnun UÍA síðar . Skólablaðið , Helgi Ásbjarnarson , kom út . Með nýjum lögum um gagnfræðaskóla , árið 1946 , var nýtt hús byggt og verknámshús . Bruni skólans á júnídegi árið 1960 , var mikið áfall fyrir skólann og ekki síst fjölskyldu Þórarins Þórarinssonar sem missti allt sitt innbú í brunanum . Haustið 1965 tók Þorkell Steinar Ellertsson við stjórn skólans með nýjar áherslur í skólastarfi . Hann vildi hafa mikinn aga á nemendum og voru reykingar , áfengi og samlíf kynja stranglega bannað . Íþróttalíf efldist og mikill metnaður var lagður í Marsinn , árlega árshátíð skólans í mars . Með nýjum skólastjóra árið 1973 , Kristni Kristjánssyni , slaknaði á hinum harða aga enda gerðu nemendur uppreisn . Tónlistarlíf blómstraði og ótal hljómsveitir urðu til og „ stúdíói “ var komið upp þar sem ýmsir frægir tónlistarmenn stigu sín fyrstu spor . Leiklist efldist enn frekar og metnaðarfullar sýningar voru settar upp . Tölvukennsla var öflug og tölvur keyptar . Öll þessi þróun kemur vel fram í myndinni og árið 1978 er fjölbrautakerfi tekið upp í Eiðaskóla . Ári síðar er Menntaskólinn á Egilsstöðum stofnaður og markar það hugsanlega upphafið að endalokum Eiðaskóla . Skólarnir voru sameinaðir , árið 1995 . Það kemur í hlut Stefáns Jóhannssonar , síðasta skólastjórans , að vinna að sameiningu Eiðaskóla og Menntaskólans árið 1995 . Árið 1998 er skólahald formlega aflagt á Eiðum . Í myndinni er þessari menningarsögu komið til skila á fjölbreyttan hátt svo útkoman verður áhugaverð saga um lífið í Alþýðuskólanum á Eiðum , skólanum sem eitt sinn var .